Alþingi kemur saman á morgun. Biðin frá kosningum til þingsetningar hefur ekki verið lengri síðan á níunda áratug síðustu aldar.
Síðast þegar leið jafn langur tími og nú milli kosninga og þingsetningar var Vigdís Finnbogadóttir forseti, Davíð Oddsson borgarstjóri og Þorsteinn Pálsson tók við taumunum í forsætisráðuneytinu af Steingrími Hermannssyni.
Alþingi kemur saman á morgun í fyrsta skipti frá 6. júlí. Þá verður liðinn lengsti tími í yfir 30 ár milli alþingiskosninga og þingsetningar, og með lengri tíma í lýðveldissögunni frá því þingi var slitið fyrir kosningar þar til það kom fyrst saman að þeim loknum.
Á morgun hafa liðið 58 dagar frá kjördegi að þingsetningardegi, að hvorugum meðtöldum. Það er tólf dögum lengra en fyrir fjórum árum og 21 degi lengra en 2016 þegar þing kom saman í fimmtu lengstu stjórnarkreppu lýðveldissögunnar. Þessi langa bið er þó tiltölulega stutt miðað við það sem gerðist á níunda áratug síðustu aldar. Eftir kosningar 1987 liðu 167 dagar milli kosninga og þingsetningar og fjórum árum áður var biðin tveimur dögum lengri, 169 dagar. Það er lengsti tími sem liðið hefur frá kosningum til þingsetningar á lýðveldistímanum. Þá liðu 208 dagar frá síðasta þingfundi fyrir kosningar til fyrsta þingfundar eftir kosningar. Á morgun verða liðnir 140 dagar frá síðasta þingfundi í júlí. Metið í lýðveldissögunni er þó frá 1953. Þá liðu 235 dagar frá þingslitum 6. febrúar þar til þing kom saman 1. október. Þá voru liðnir rúmir þrír mánuðir frá kosningum og tæpir átta mánuðir frá síðasta þingfundi.
Alþingi kemur saman á morgun. Þá verður niðurstaða undirbúningskjörbréfanefndar lögð fram. Biðin frá kosningum til þingsetningar hefur ekki verið lengri síðan á níunda áratug síðustu aldar.